**REZOLUȚIE**

**ADOPTATĂ DE CONGRESUL AVOCAȚILOR DIN 18 IUNIE 2022**

**Urmare publicării Deciziilor Curții Constituționale nr. 297/2018 și nr. 358/2022 și a efectelor pe care acestea le produc cu privire la drepturile și libertățile omului,** **Congresul avocaților din 17-18.06.2022 solicită Ministerului Public și Procurorului General al României să nu mai impună sau să recomande reprezentanților parchetelor, *„în temeiul principiului controlului ierarhic superior, într-o structură care nu poate fi decât piramidală”* să interpreteze și să aplice efectele Deciziilor Curții Constituționale antereferite, într-un mod apreciat inclusiv de către Asociația Magistraților din România ca fiind nelegal, cu încălcarea Constituției României și a politicii penale înfăptuite de statul român, solicitând reprezentanților parchetelor să nu aplice efectele declarării neconstituționalității articolului 155 alin. (1) din Codul Penal chiar și în cazul constatării împlinirii prescripției răspunderii penale în cauze privind infracțiuni de corupție care afectează interesele financiare ale Uniunii Europene, cu efectul continuării judecății, aspecte care încalcă grav legea națională, Constituția României dar și principiile fundamentale ale Convenției Europene a Drepturilor Omului.**

**Urmare acestui demers, devenit public, al Procurorului General al României, Congresul avocaților a constatat că s-a adus atingere prestigiului justiției.**

**Totodată, Congresul avocaților solicită avocaților membri ai Barourilor din România să își exercite profesia în limitele legii și cu respectarea principiilor profesionale în sensul promovării și apărării drepturilor, libertăților și intereselor legitime ale omului.**